Hy is een van Suid-Afrika se gewildste skrywers en sy boeke word in 25 tale vertaal. Nou maak Deon Meyer ook sy debuut as filmregisseur met die rolprent Die Laaste Tango, 'n spanningsvolle liefdesverhaal propvol intrige. Meyer het ook die draaiboek geskryf. Die rolprent is in Loxton in die Karoo verfilm.
Herkules de Wet (Louw Venter), 'n 34-jarige werkverslaafde speurder, stel 'n lokval vir Basson (Stian Bam), 'n psigopaat wat nege vroue grusaam vermoor het. Wanneer hy hom vang, rand hy die reeksmoordenaar in woede en haat só erg aan dat De Wet drie jaar se uitmergelende werk en 'n skuldigbevinding in ernstige gevaar stel.
De Wet se baas stuur hom na Loxton, 'n afgeleë dorpie in die Bo-Karoo, om af te koel en te wag dat die omstredenheid oorwaai. Hier ontmoet hy vir Ella Winter (Antoinette Louw), die mooi, passievolle vrou wat sterwend is aan kanker. De Wet se enigste doel is om die tyd te verwyl sodat hy sy pligte as speurder kan hervat, en die verlammende verveling te beveg. Ella se wens is om nog een laaste keer te tango.
Intussen ontwaak Basson in die hospitaal, en beplan sy wraak teen De Wet. Hy slaag daarin om te ontsnap, en sy bloedspoor lei na die Bo-Karoo. Op die nag van die laaste tango, daag die reeksmoordenaar in Loxton op.
Ook in die rolverdeling is Marius Weyers as Kapt. Mauritz Duvenhage, Loukmaan Adams en Heino Schmitt as speurder-sersante Basie Beyers en Dave Malan, Ilse Oppelt as Kol. Marga Hoffman en Rob van Vuuren as die skelm prokureur Kevin King. Die Laaste Tango word versprei deur Nu Metro Films en is landswyd op 5 Julie 2013 vrygestel.